stanford-oval/wikipedia huggingface dataset:
Akko
Historia > Kaanaalaisten, israelilaisten, assyrialaisten ja persialaisten aika

Akkosta muodostui Kanaaninmaan tärkein kaupunki ja Ramses II valtasi sen vuoden 1275 eaa. paikkeilla. Kaupunki vaihtoi hallitsijoita sittemmin useaan otteeseen. Sen valtasivat Daavidin johtamat israelilaiset ja vuonna 700 eaa. assyrialaiset. Assyrialaisten lähteiden mukaan kaupunki kuului tuolloin Sidonin kuninkaalle ja se hylättiin lähes tyystin kuningas Assurbanipalin valtakaudella. 500- ja 400-luvuilla kaupunki oli Persian alaisuudessa ja Artakserkses II käytti sitä tukikohtanaan sotaretkellään Egyptiin vuonna 374 eaa. Aleksanteri Suuri valtasi kaupungin ilman vastarintaa vuonna 332 eaa. ja Ptolemaios II valtasi sen 200-luvulla.
Ptolemaios siirsi alkuperäisen kaupungin sen historialliselta paikalta telliltä nykyiselle paikalleen. Seleukidit valtasivat kaupungin vuonna 198 eaa. ja antoivat sille nimen Antiokia. Jonatan Makkabi vangittiin ja teloitettiin Akkossa vuonna 142 eaa. Seuraavalla vuosisadalla kaupunkia vastaan hyökkäsi Armenian hallitsija Tigran II. Tällöin Akko oli ilmeisesti itsenäinen kaupunkivaltio ja sitä johti sen foinikialainen yläluokka.
Historia > Roomalaisaika

Julius Caesar liitti Akkon Rooman valtakuntaan vuonna 48 eaa. ja se sai nimen Ptolemaïs Kleopatralta. Vuonna 54 jaa. kaupungista tehtiin colonia ja sai jälleen uuden nimen Germanica.
Rooman valtakunnan jakautuessa Länsi-Roomaan ja Itä-Roomaan vuonna 395 kaupunki sai takaisin aikaisemman nimensä Ptolemaïs. Kaupunki kuului Itä-Roomaan eli Bysantin valtakuntaan ja 400-luvulla se sai oman hiippakuntansa. Arabit valtasivat kaupungin vuonna 636 ja sittemmin se oli umaijadien laivanrakennuksen keskus.
Historia > Ristiretkeläisaika

Vuonna 1104 kaupungin valloitti Jerusalemin kuningas Balduin I ja kaupunki toimi seuraavien 200-vuoden ajan ristiretkeläisten tukikohtana. Kaupunki rikastui idän ja lännen välisellä kaupalla, minkä lisäksi se oli tärkeä tukikohta johanniitoille ja temppeliherroille. Kaupungin sisäpolitiikka leimasi jatkuva levottomuus eri uskonnollisten ja kaupassa vaikuttaneiden tahojen välillä, mikä esti kaupunkia kasvamasta Kairon tai Konstantinopolin tapaiseksi suureksi kaupungiksi.
Akkoa hallittiin Jerusalemista käsin vuoteen 1191 saakka, jolloin siitä tuli Jerusalemin menetyksen jälkeen Jerusalemin kuningaskunnan tynkävaltion pääkaupunki. Genovalaiset, pisalaiset ja venetsialaiset kauppiaat rakennuttivat omat korttelinsa kaupunkiin ja 1200-luvun alussa Akko oli Välimeren rikkaimpia satamia ja kaupungissa asui ehkä jopa 40 000 asukasta. Kaupungissa vierailivat esimerkiksi Benjamin Tudelalainen vuonna 1159, Maimonides vuonna 1165 ja Marco Polo vuonna 1271.
Historia > Mamelukkien ja osmanien aika

Egyptiä ja Syyriaa hallinnut Saladin valtasi Akkon vuonna 1187, mutta Rikhard I Leijonamieli valtasi sen uudestaan neljä vuotta myöhemmin. Lopullisesti Akko kukistui mamelukkien piirityksessä vuonna 1291. Temppeliherrojen suuri palatsi oli viimeisiä kukistuneita rakennuksia kaupungissa. Mamelukit hävittivät suuren osan kaupungista ja myöhemmin alueelle saapuvat pyhiinvaeltajat velvoitettiin nousemaan maihin Jaffan kautta, mikä vähensi Akkon merkitystä. Mamelukkeja seurasivat osmanit vuonna 1517 ja Sidonin druusiemiiri Fakhr ad-Din alkoi jälleenrakentaa kaupunkia.
1700-luvulla Dahir al-Umar johti osittain itsenäistä aluettaan Akkosta käsin. Häntä seurasi albanialaistaustainen Ahmed pašša al-Jazzar. Kaupungin väkiluku nousi jälleen noin 40 000:een asukkaaseen ja kaupunkiin rakennettiin moskeijoita, kirkkoja, kylpylöitä ja eurooppalaistyylisiä hotelleja. Napoléon Bonaparte epäonnistui piirittäessään kaupunkia vuonna 1799. Nousujohdanne kääntyi jälleen myöhemmin, kun Egyptin hallitsija Ibrahim pašša valtasi kaupungin osmaneilta vuonna 1831. Vuonna 1840 osmanit palasivat Itävallan ja brittien tuella. Akko piiritettiin jälleen kerran ja egyptiläiset antautuivat kaupungin ruutivaraston räjähdettyä. Osmanit palasivat valtaan, mutta kaupunki ei enää toipunut entisiin mittoihinsa.
Historia > 1900-luku

Britit valtasivat Akkon osmaneilta ensimmäisen maailmansodan aikana vuonna 1918 ja siitä tuli sodan jälkeen osa Palestiinan brittiläistä mandaattialuetta. Britit tekivät vanhasta ristiretkeläislinnasta vankilan, jonne päätyi esimerkiksi monia varhaisia juutalaisia sionisteja, kuten Zeev Jabotinsky. Akkon rakentaminen jäi muuten vähäiseksi ja alueen kehitys keskittyi läheiseen Haifan kaupunkiin. Israelilaiset valtasivat Akkon Israelin itsenäisyyssodan alettua vuonna 1948 ja sen palestiinalaiset asukkaat pakenivat. Yhdistyneiden kansakuntien Palestiinan jakosuunnitelman mukaan kaupunki olisi päätynyt arabeille. Sodan jälkeen kaupunkiin jäi vain 3 500 arabia, mutta sen juutalainen väestönosa kasvoi nopeasti. Vuonna 1948 juutalaisia oli muutama sata, mutta vain pari vuosikymmentä myöhemmin heitä oli jo 27 400. Kaikkiaan kaupunki on kuitenkin jäänyt suuremman naapurikaupunkinsa Haifan varjoon.
Talous

Akkon eteläpuolella on suuri teollisuusalue ja sen itäpuolella on maalitehtaita. Muut tehtaat tuottavat esimerkiksi terästä, muovia ja tulitikkuja. Akko on myös Galilean arabien asutuskeskuksien kaupan keskus ja hiljattain myös turismin merkitys on kasvanut. Vanhankaupungin pääosin arabitaustaiset asukkaat ovat pärjänneet selkeästi juutalaista väestöä huonommin. Arabit saavat elantonsa pääosin kaupan alalta, palveluista ja kalastuksesta, kun taas suuri osa juutalaisista työskentelee Akkon teollisuusalueilla.
Väestö

Vuoden 2018 lopussa Akkon asukasluku oli 48 930. Noin kolme neljäsosaa kaupungin asukkaista on juutalaisia. Akko on yksi kahdeksasta Israelin kaupungista, jossa Israelin arabit muodostavat huomattavan vähemmistön. Suurin osa arabeista asuu kunnissa, joissa arabit muodostavat selvän enemmistön. Arabit ovat keskittyneet etenkin Akkon vanhaankaupunkiin, jossa he muodostavat noin 95 % väestöstä.
Kaupunkikuva ja nähtävyydet

Akko on luokiteltu Israelissa keskisuureksi kaupungiksi. Kaupunkiin on rakennettu Israelin itsenäisyyden aikana kaksi uutta kaupunginosaa itään ja pohjoiseen, mutta valtaosa sen väestöstä asuu mandaattialueen aikana rakennetussa kaupunginosassa. Kaupunkiin kuuluu lisäksi muurien suojaama vanhakaupunki. Akkon vanhakaupunki on ollut vuodesta 2001 Unescon maailmanperintöluettelon kohde. Vanhakaupunki käsittää rakennuksia ja linnoituksia Osmanien valtakunnan ja ristiretkeläisten ajoilta 1100-1200 -luvuilta.
Ristiretkeläisten rakennuttama ritarisali oli pitkään hautautuneena maakerrosten alle. Sali löydettiin vahingossa tietöiden yhteydessä, ja se on nykyisin Akkon tunnetuimpia nähtävyyksiä. Osmanien valtakaudella rakennettu sitadelli on puolestaan yksi parhaiten säilyneistä Istanbulin ulkopuolella. Toinen tunnettu rakennelma on al-Jazzarin moskeija ja sen piha. Khan al-Umdan on rakennus, jonne karavaanit toivat aikanaan viljaa ja muita tuotteita. Bahai-uskon perustaja Baha’ullah karkotettiin Akkoon vuonna 1868 ja hänen hautansa sijaitsee hieman kaupungista pohjoiseen. Kaupungin souk on Souq Al Abiad, joka on rakennettu Osmanien valtakunnan aikana.
Aiheesta muualla

Wikimedia Commonsissa on kuvia tai muita tiedostoja aiheesta .
Kartta ja lämpötila Falling Rain. (englanniksi)
| n k  Israelin hallintoalueet ja kaupungit |
| --- | --- |
Jerusalem:  Jerusalem  Bet Shemesh 
Pohjoinen:  Afula  Akko  Beit She’an  Karmiel  Kirjat Shmona  Ma'alot-Tarshiha  Migdal HaEmek  Nahariya  Nasaret  Nof HaGalil  Sakhnin  Shaghur  Shefa-Amr  Tamra  Tiberias  Safed 
Haifa:  Baqa-Jatt  Hadera  Haifa  Or Aqiva  Kirjat Ata  Kirjat Bialik  Kirjat Motzkin  Kirjat Yam  Tirat Carmel  Umm al-Fahm 
Keski-Israel:  Hod HaSharon  Kfar Saba  Lod  Modi'in-Maccabim-Re'ut  Ness Ziona  Netanya  Petah Tikva  Qalansuwa  Ra'annana  Ramla  Rehovot  Rishon LeZion  Rosh HaAyin  Al-Tayyiba  Tira  Yavne  Yehud-Monosson 
Tel Aviv:  Tel Aviv  Bat Yam  Bnei Brak  Givatayim  Herzliyya  Holon  Kirjat Ono  Or Yehuda  Ramat Gan  Ramat HaSharon 
Eteläinen:  Arad  Ashdod  Askalon  Beersheba  Dimona  Eilat  Kirjat Gat  Kirjat Malakhi  Netivot  Ofakim  Rahat  Sderot 
Juudea ja Samaria:  Ariel  Betar Illit  Ma’ale Adumim  Modi’in Illit 
| n k Unescon maailmanperintökohteet Israelissa |
| --- | --- | --- |
|  Akko  Bahá'ín pyhät paikat Haifassa ja Länsi-Galileassa  Negevin aavikkokaupungit Avdat  Haluza  Mamshit  Shivta  Masada  Nahal Me’arotin ja Wadi el-Mugharan luolat  Jerusalemin vanhakaupunki  Jerusalemin muurit  Raamatulliset kukkulat Tel Be’er Sheva  Tel Hazor  Tel Megiddo  Valkoinen kaupunki  Maresha  Beit Guvrin  Bet She’arimin nekropoli  |  Akko  Bahá'ín pyhät paikat Haifassa ja Länsi-Galileassa  Negevin aavikkokaupungit Avdat  Haluza  Mamshit  Shivta  Masada  Nahal Me’arotin ja Wadi el-Mugharan luolat  Jerusalemin vanhakaupunki  Jerusalemin muurit  Raamatulliset kukkulat Tel Be’er Sheva  Tel Hazor  Tel Megiddo  Valkoinen kaupunki  Maresha  Beit Guvrin  Bet She’arimin nekropoli  |  |
Akkon piiritys 1291
Akkon rautatieasema
Ristiretkeläisten rakennuttama ritarisali
FS Éclaireur (1877)

| Éclaireur |
| --- | --- |

Aluksen vaiheet
Rakentaja:  Arsenal de Toulon
Kölinlasku:  1874
Laskettu vesille:  1877
Palveluskäyttöön:  1879
Poistui palveluskäytöstä:  1902
Tekniset tiedot
Uppouma:  1 800 t
Pituus:  73,91 m
Leveys:  10,80 m
Syväys:  5,49 m
Koneteho:  2 400 hv
Nopeus:  15 solmua
Miehistöä:  194
Aseistus
Aseistus:  8 × 140 mm tykkiä 6-8 × 37 mm tykkiä
Éclaireur oli Ranskan laivaston vuonna 1877 vesillelaskettu rautakaarinen puuverhoiltu Rigault de Genouilly -luokan 2. luokan risteilijä.
Valmistus

Alus tilattiin Toulonin laivastontelakalta ja sen köli laskettiin vuonna 1874. Alus laskettiin vesille vuonna 1877 ja se otettiin palvelukseen vuonna 1879.
Palvelus

Éclaireur poistettiin alusluettelosta vuonna 1902.
Eleonoora Akvitanialainen

| Eleonoora Akvitanialainen |
| --- | --- |
 Eleonoora Akvitanialainen aikalaismaalauksen mukaan.
Akvitanian herttuatar
Valtakausi:  9. huhtikuuta 1137 – 1. huhtikuuta 1204
Kruunajaiset:  19. joulukuuta 1154
Edeltäjä:  Vilhelm X Akvitanialainen
Seuraaja:  Juhana Maaton
Ranskan kuningatar
Valtakausi:  1. elokuuta 1137 – 21. maaliskuuta 1152
Englannin kuningatar
Valtakausi:  25. lokakuuta 1154 –  6. heinäkuuta 1189

Syntynyt:  1122 Poitiers
Kuollut:  1. huhtikuuta 1204 (81/82 vuotta) Poitiers
Hautapaikka:  Fontevraudin apottiluostari
Puoliso:  Ludvig VII (vih. 1137; ero 1152)  Henrik II (vih. 1152; k. 1189)
Lapset:   Marie de France  Alix de France  Vilhelm, Poitiers'n kreivi  Henrik Nuori  Rikhard I Leijonamieli  Geoffrey II, Bretagnen herttua  Matilda, Saksin herttuatar  Eleonoora Englantilainen  Johanna Englantilainen  Juhana Maaton 
Suku:  Ramnulfids
Isä:  Vilhelm X Akvitanialainen, Akvitanian herttua
Äiti:  Æenor de Chêtellerault
Uskonto:  roomalaiskatolinen
Eleonoora (tai Eleonora) Akvitanialainen tai Aliénor Akvitanialainen (n. 1122 – 1. huhtikuuta 1204 Fontevraudin luostarissa) oli kahdesti kuningatar (Ranskan ja Englannin), mutta aina herttuatar (Akvitanian). Hän on keskiajan tunnetuimpia ja vaikutusvaltaisimpia naisia.
Elämän varhaisvaiheet

Eleonoora oli vanhin Akvitanian herttuan Vilhelm X:n ja tämän puolison Æenor de Chêtelleraultin, Chatêlleraultin varakreivin Aimericin tyttären, kolmesta lapsesta. Vanhempien avioliiton oli järjestänyt trubaduurina kuuluisaksi tullut Akvitanian herttua Vilhelm IX ja tämän pitkäaikainen rakastajatar.
Eleonoora sai nimensä äitinsä Ænorin mukaan, sillä oksitaaninkielinen nimi Aliénor tarkoittaa toista Æenoria. Myöhemmin nimestä on käytetty muotoa Éléanor, joka on pohjoisen d'oc-kielen muoto samasta nimestä.
Eleonoora varttui Euroopan sivistyneimmässä hovissa, joka oli ritarilaulujen synnyinpaikka. Hänen isoisänsä Vilhelm (Guillaume) IX Akvitanialainen oli varhaisin tunnettu trubaduuri. Hän oli aikakautensa naiseksi erinomaisen korkeasti koulutettu sekä osasi kirjoittaa ja puhua sekä omaa kieltään että latinaa. Hän oli taitava niin musiikissa kuin kirjallisuudessakin, osasi ratsastaa, metsästää haukoilla ja aseilla.
Hänestä tuli koko Akvitanian herttuakunnan perijä, kun hänen veljensä Vilhelm Aigret kuoli sylivauvana. Herttuakunta oli tuolloisen Ranskan laajin ja varakkain alue. Tämä kaikki teki Eleonoorasta keskiajan varakkaimman ja vaikutusvaltaisimman naisen. Toki hänen omalla tahdollaan ja taidollaan oli myös paljon merkitystä.
Hänen isänsä kuoltua pyhiinvaellusmatkalla Espanjassa vuonna 1137 Eleonoora peri viisitoistavuotiaana Poitiers'n kreivikunnan sekä Akvitanian ja Gasgognen herttuakunnat. Alue oli huomattavasti kuninkaan omia läänityksiä suurempi. Eleonoora oleskeli erityisesti maillaan Akvitanissa ja sen kaupungeissa Bordeaux'ssa ja Poitiers'ssa, joissa hän piti hienostunutta hoviaan.
Herttuatar kutsui hoviinsa lukuisia kirjailijoita ja eritoten trubaduureja kuten Bernard de Ventadour, Benoît de Sainte-Maure, joka omisti Eleonooralle teoksensa Roman de Troie, Wacen, joka kirjoitti runoelman Le Roman de Brut herttuattaren kunniaksi. Rigaud de Barbezieux kirjoitti occitanian kielisiä runoja vuosina 1140–1163. Noin vuoden 1150 tienoilta lähtien Aliénor yhdessä tyttärensä Marie de Francen kanssa, joka oli kirjailija Chrétien de Troyesin suojelija, piti yllä loistavaa kirjailijahovia aina 1170-luvulle saakka.
Eleonoora modernisoi eritoten Poitiers'n kaupunkia laatimalla sille uuden vapauskirjan, rakentamalla kauppahallit ja uuden kehämuurin sekä laajentamalla merkittävästi kaupungissa olevaa palatsiaan ja niin edelleen.
Avioliitto Ranskan Ludvig VII:n kanssa

Eleonoora oli perimänsä omaisuuden sekä siihen liittyvien feodaalivelvoitteiden puolesta varmasti Euroopan tavoitelluin naimakauppa. Perittyään isänsä arvonimen ja omaisuuden, Eleonoora solmi avioliiton Ranskan kruununperillisen Ludvigin, myöhemmin Ludvig VII:n kanssa Bordeaux’ssa 22. heinäkuuta 1137. Vaikka Eleonoora toi avioliittoon mukanaan valtavat maa-alueet, vasta hänen ja Ludvigin mahdollinen poika olisi aikanaan voinut nimittää itseään Ranskan kuninkaaksi ja Akvitanian herttuaksi. Läänitykset olisivat yhdistyneet, sillä feodaalilain mukaisesti maat kuuluivat Eleonooralle koko tämän elämän ajan.
Vain muutama päivä avioliiton solmimisen jälkeen Eleonooran appi, Ranskan kuningas Ludvig VI kuoli. Näin hänestä tuli nuorena myös Ranskan kuningatar; tosin uusi kuningaskaan ei ollut kuin 17-vuotias nuorukainen. Nuori kuningatar yllytti miestään, joka ei välttämättä ollut nopea tai tehokas päätöksenteossa, lähtemään muiden ylimysten tapaan ristiretkelle. Kun kuningas toteutti suunnitelmansa, Eleonoora lähti naisille hyvin harvinaiseen tapaan mukaan sotaretkelle.
Eleonoora Akvitanialaisen ja Ludvig VII:n avioliitosta syntyivät lapset:
Marie de France (1145– 11. maaliskuuta 1198), Champagnen kreivitär, sijaishallitsija 1190-1197. Puoliso vuonna 1159 Champagnen kreivi Henri I Liberaali (1127—1181).
Alix de France (heinä-elokuu 1150–1197/98), Bloisin kreivitär, sijaishallitsija 1190-1197. Puoliso vuonna 1164 Bloisin kreivi Thibaud V Hyvä (1129–1191).
Ero Ludvig VII:stä

Jo ennen ristiretkelle lähtemistä Eleonooran ja Ludvigin suhde oli heikentynyt. Liitossa kohtasivat toisensa kaksi hyvin erilaista ihmistä, hurskas, lähes munkkimainen Ludvig ja elämäniloinen, älykäs, kultturelli Eleonoora, jolle elämä oli elämistä varten.
Ristiretkeltä palaamisen jälkeen Ludvig VII halusi avioeron puolisostaan, mutta paavin ja eritoten neuvonantajan apotti Sugerin välityksen seurauksena avioerosta luovuttiin vuonna 1151 ja Eleonoora synnytti sovinnon merkiksi parin toisen tyttären. Sen jälkeen kun Ludvigin tärkeä neuvonantaja apotti Suger oli kuollut, tuli avioero uudelleen ajankohtaiseksi. Puolisoiden avioliiton mitätöinti tapahtui vuonna 1152. Beaugencyn konsiili, joka oli tutkinut kuninkaan avioeropyyntöä, löysi avioliiton mitätöinnille perusteen, sillä Ludvigin esi-isän Hugo Capetin vaimo oli samaa sukua kuin Eleonoora ja näin aviopuolisot olivat viidennet serkukset. Tämä riitti mitätöimään avioliiton. Historioitsijat ovat melko yksimielisiä siitä, että avioero oli Ludvig VII:n suurin poliittinen virhe, sillä Eleonoora otti itselleen kuuluvat alueet ja niin kuninkaan vallan alaisuudessa olevat alueet vähenivät rajusti.
Avioliitto Englannin Henrik II:n kanssa

Kuusi viikkoa edellisen avioliittonsa mitätöinnin jälkeen 18. toukokuuta 1152 Eleonoora avioitui Anjoun kreivin ja Normandian herttuan Henrik Plantagenêt'n kanssa. Eleonoora oli noin 11 vuotta miestään vanhempi ja tosiasiassa samassa sukulaisuussuhteessa kuin oli ollut Ludvig VII:n kanssa. Koko Euroopan täyttäneiden huhujen mukaan Henrikin oma isä olisi ollut Eleonooran rakastaja, joka olisi neuvonut poikaansa naimaan tämän tavoitellun avioliittokohteen ja tietenkin myös hänen omaisuutensa.
Myöhemmän ajan historiantutkimuksen mukaan Eleonoora viehättyi Henrikin kurtiseeraukseen, olihan Henrikillä valloituksia naismaailmassa hyvinkin runsaasti ja syntyihän heidän poikansa Vilhelm vain kuukauden erolla avioliiton ulkopuolisen velipuolensa Geoffreyn kanssa. Henrikillä oli myös muita avioliiton ulkopuolisia lapsia avioliiton ajalta.
Joskus vuosien 1169 ja 1170 välillä Eleonoora pani vireille avioeron, ja hänellä oli tarkoituksena perustaa oma itsenäinen hovinsa perintömailleen Poitoun kreivikunnan pääkaupungin Poitiersiin. Hänen tavoitteena oli perustaa todellinen rakkauden hovi, jossa trubaduurirunoudella olisi ollut keskeinen sijansa. Henrik kuitenkin keskittyi hallitsemaan omiansa ja vaimonsa laajoja läänityksiä. Eleonoora vietti suuren osan ajastaan Poitiers'n hovissaan.
Eleonoora Akvitanialaisen ja Henrik II:n avioliiton lapset:
Vilhelm, Poitiers'n kreivi (1153–1156). Kuoli kaksivuotiaana.
Henrik Nuori, Englannin kuningas (1155–1183). Kuoli 28-vuotiaana. Puoliso Ludvig VII:n ja Constance de Castille Leónin tytär Marguerite de France (1158—1197), myöhemmin Unkarin kuningatar.
Rikhard I Leijonamieli, Englannin kuningas (1157–1199)
Geoffrey (Gottfried) II, Bretagnen herttua ja Richmondin kolmas jaarli (1158–1186). Kuoli 27-vuotiaana. Puoliso vuonna 1181 Constance, Bretagnen herttuakunnan ja Richmondin jaarlin perijätär (1161—1201).
Matilda, Saksin ja Baijerin herttuatar (1156–1189)
Eleonoora Englantilainen (Aliénor/Leonor Plantagenet), Kastilian ja Toledon kuningatar (1161– 31. lokakuuta 1214). Puoliso vuonna 1170 Alfonso VIII, Kastilian kuningas.
Johanna Englantilainen (Joan Plantagenet), Sisilian kuningatar, Toulousen kreivitär (lokakuu 1165 – 4. syyskuuta 1199). Puoliso vuonna 1177 Sisilian ja Napolin kuningas Vilhelm II Hyvä. Toinen puoliso vuonna 1196 Toulousen kreivi Raymond VI, Provencen markiisi.
Juhana Maaton, Englannin kuningas (1166–1216)
Henrikin avioliiton ulkopuolella syntyneet lapset:
Geoffrey, Yorkin arkkipiispa (1152–1226)
William de Longespée, Salisburyn kolmas jaarli (n. 1176–1226)
Vuosien 1173–1175 kapina

Vuonna 1172 Eleonooran poika Henrik Nuori, kyllästyneenä valtansa vähäisyyteen ja isänsä vihamiesten kannustamana, aloitti vuosien 1173–1174 kapinat, joihin liittyivät myös hänen veljensä Rikhard ja Geoffrey. Kapina sai tukea monilta Englannin paroneilta, kuin myös Ranskan kuninkaalta Ludvig VII:ltä ja Skotlannin kuninkaalta Vilhelm I:ltä. Kun Eleonoora pyrki liittymään kapinallisiin, niin Henrik II kaappasi hänet. Henrik lannisti kapinoinnin ja vangitsi Eleonooran 15 vuoden ajaksi. Vankia hän säilytti eri puolilla Englantia olevissa linnoissa.
Vuonna 1183 Henrik nuorempi aloitti kapinoinnin uudelleen. Velkaisena ja Normandian hallitsemisesta estettynä hän yritti järjestää Limoges'n kaupungissa väijytyksen isälleen. Henrik Nuorella oli apunaan veljensä Geoffreyn sekä Ranskan kuninkaan Filip II Augustuksen lähettämiä joukkoja. Henrik II:n joukot piirittivät kaupungin ja pakottivat Henrik Nuoren pakenemaan sieltä. Tämän jälkeen Henrik Nuori vaelteli ympäri Akvitanian herttuakuntaa, kunnes sairastui ja kuoli. Tähän tietenkin loppuivat kapinoinnit.
Elämän loppupuoli

Kun Henrik II kuoli, Eleonoora auttoi poikaansa Rikhard I:tä nousemaan valtaistuimelle, ja tämä päästikin äitinsä vankeudesta. Eleonoora hallitsi Englantia valtionhoitajana ja sijaishallitsijana poikansa ollessa mukana kolmannella ristiretkellä ja vankeudessa. Henkilökohtaisesti hän neuvotteli poikansa lunnaista ja matkusti tämän tähden Saksaan. Hän eli kauemmin kuin Rikhard I ja näki vielä nuorimman poikansa Juhana Maattoman nousevan valtaistuimelle.
Elämänsä loppuvaiheet Eleonoora vietti omalla maallaan Fontevraudin luostarissa. Siellä Eleonoora myös kuoli vuonna 1204. Hänet haudattiin luostariin aviomiehensä Henrik II:n vierelle ja lähelle poikaansa Rikhard I:tä ja miniäänsä Isabellaa, jotka kuolivat ennen häntä. Hautamuistomerkissä hänet on kuvattu lukemassa kirjaa (mahd. rukouskirja), joka viittaa oppineisuuteen.
Kirjoja ja elokuvia

Eleonoora Akvitanialaisesta on kirjoitettu runsaasti niin tieteellisiä kuin muitakin teoksia. Hänen elämästään on tehty dokumentteja ja näytelmäelokuvia, tunnetuimpana Leijona talvella (1968, jossa Eleonooraa näyttelee Katharine Hepburn.
Kirjallisuutta

Barth, Reinhard: Historian suurnaiset.  ((Frauen, die Geschichte machten: Von Hatschepsut bis Indira Gandhi, 2004.) Suomentaneet Tuulikki Virta ja Katja Zöllner. Alkusanat Kaari Utrio)  Helsingissä:  Ajatus, 2005.  ISBN 951-20-6762-5
Carmi Parsons, John & Wheeler, Bonnie; Eleanor of Aquitaine: Lord and Lady. 2002
Kelly, Amy; Eleanor of Aquitaine and the Four Kings. 1950.
Kirchhoff, Elisabeth; Rois et Reines de France ja Mémoires de Commines. 1996.
Leblanc-Ginet, Henri; Histoire des Rois de France. Éditions Moréna et Actualités de l'Histoire, 1997.
Les Rois de France. Judocus. Pariisi 1989.
Meade, Marion; Eleanor of Aquitaine: A Biography. 1977.
Régine Pernoud, Aliénor d'Aquitaine. Paris, 1965.
Schocer Brools, Polly; Queen Eleanor: Independent Spirit of the Medieval World. 1983.
Seward, Desmond; Eleanor of Aquitaine: The Mother Queen. 1978.
Weir, Alison; Eleanor of Aquitaine: A Life. 1999.
Wenzler, Claude; Généalogie des Rois de France. Èditions Ouest-France. 1994.
Wikimedia Commonsissa on kuvia tai muita tiedostoja aiheesta .
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Espanja  Ranska  BnF data  Katalonia  Saksa  Israel  Suomi (KANTO)  Yhdysvallat  Ruotsi  Latvia  Japani  Tšekki  Alankomaat  Puola  Vatikaani 
Henkilöt:  Deutsche Biographie  DDB 
Muut:  SNAC  IdRef 
Plantagenêt-suvun vaakuna.
Eleanooran ja Englannin Henrik II hautamuistomerkki Fontevraudin luostarissa, Ranskassa
Alalie

| Alalie> Ἀλαλίη |
| --- | --- |
 Alalien arkeologista aluetta.
Sijainti
 Alalie
Koordinaatit:  42°06′09″N, 09°30′35″E
Valtio:  Ranska
Paikkakunta:  Le Fort, Aléria, Corse
Historia
Tyyppi:  kaupunki
Ajanjakso:  n. 560 eaa. – 200/300-luku jaa.
Kulttuuri:  antiikki
Alue:  Korsika
Aiheesta muualla
  Alalie Commonsissa 
Infobox OKNimi-testi OK: 
Alalie (m.kreik. Ἀλαλίη, Alaliē, myös Ἀλλαλία, Allalia, Ἀλερία, Aleria; lat. Alalia, Aleria) oli antiikin aikainen kaupunki ja kaupunkivaltio (polis) Korsikan saarella nykyisen Ranskan alueella. Sen arkeologinen alue sijaitsee nykyisen, kaupungista nimensä perineen Alérian kylän lounaispuolella.
Alalie oli alun perin kreikkalainen ja sittemmin roomalainen siirtokunta ja Korsikan tärkeimpiä kaupunkeja antiikin aikana. Roomalaisella kaudella se toimi saaren hallinnollisena keskuksena, myöhäisroomalaisella kaudella Corsican provinssin pääkaupunkina.
Maantiede

Alalien poliksen kaupunkikeskus sijaitsi Korsikan (kreikkalaisittain Kyrnos, myöhemmin Korsis, Korsika; latinaksi Corsica) saaren itärannikon puolivälissä vastapäätä Italian puoleista Etrurian länsirannikkoa. Kaupunki oli rakennettu Rhotanos-joen (lat. Rhotanus, nyk. Tavignano) eteläpuolelle lähelle sen suuta. Rannikko on siirtynyt alueella huomattavasti antiikin ajasta. Nykyisin kaupungin paikka on jo yli kaksi kilometriä sisämaassa, vaikka se oli antiikin aikana satamakaupunki.
Alalien kaupunkivaltion hallussa olleen alueen kooksi on arvioitu noin 200 neliökilometriä.